LJETNA FILMSKA ŠKOLA 5-8. VI. 2018.

Filmolozi s Filozofskog fakulteta u Zagrebu u suradnji s University of Cincinnati temeljem ugovora o bilateralnoj suradnji organiziraju malu Ljetnu filmsku školu. Prof. dr. sc. Todd Herzog, direktor Centra za filmologiju te pročelnik Odsjeka za germanistiku na Sveučilištu Cincinnati i prof. dr. sc. Michael Gott, voditelj preddiplomskog studija filmologije na istom sveučilištu, potvrdili su svoj dolazak u Zagreb s deset studenata preddiplomskog i diplomskog studija filmologije. Posjet će trajati će od 04. do 09. lipnja 2018. godine.

U školi će sudjelovati studenti filmoloških kolegija na studijima talijanistike i komparatistike, te Doktorskog studija književnosti, izvedbenih umjetnosti, filma i kulture. Program škole:

05.06. – sudjelovanje svih profesora i studenata na cjelodnevnoj međunarodnoj konferenciji o animiranom filmu Animafest Scanner u sklopu Animafesta na kojoj će biti dodijeljena nagrada za životno djelo prof. Paulu Wellsu, poznatom teoretičaru i povjesničaru animiranog filma, autoru brojnih knjiga o animiranom filmu, direktoru Odjela za animaciju na Sveučilitu Loughborough u UK-u. Na konferenciji sudjeluju znanstvenici iz cijelog svijeta.

06.06. – jutarnja predavanja o povijesti hrvatskog igranog filma na Filozofskom fakultetu u Zagrebu te projekcija jednog filma. Poslijepodne: sudjelovanje na drugom danu međunarodne konferencije o animiranom filmu u sklopu Animafesta te odlazak na večernje projekcije animiranih filmova na festivalu. Predavanja će održati filmolozi doc. dr. sc. Etami Borjan i izv. prof. dr. sc. Nikica Gilić.

07.06. – terenska nastava: posjet lokacijama u okolici Starigrada-Paklenice na kojima se snimala serija njemačkih vestern filmova o Winnetou te posjet Muzeju Winnetoua i Karla Maya. Predavanja o njemačkom vesternu održat će prof. dr. sc. Todd Herzog, pročelnik Odsjeka za germanistiku na Sveučilištu Cincinnati te autor mnogobrojnih publikacija o njemačkom filmu.

08.06. – jutarnja predavanja o hrvatskoj školi animacije te o hrvatskom dokumentarnom filmu na Filozofskom fakultetu u Zagrebu uz projekcije odabranih dokumentarnih i animiranih filmova. Poslijepodne i navečer: projekcije animiranih filmova u sklopu Animafesta. Predavanja će održati filmolozi doc. dr. sc. Etami Borjan i izv. prof. dr. sc. Nikica Gilić.

Jezik škole je engleski.